Taakspan voed 1 000 gesinne met maaltyeDr. Theo de Jager, Ian Cameron en Corné Liebenberg (Foto: Verskaf) Die Covid-19-taakspan wat bestaan uit die burgerregteorganisasie AfriForum, die familieboernetwerk Saai en Solidariteit Helpende Hand het nou saam met Laeveld Agrochem begin om voedsel onder behoeftige gesinne te versprei. Dié taakspan het Vrydag voedsame kitsmaaltye onder meer as 1 000 behoeftige gesinne in Pretoria, Bloemfontein en Kaapstad versprei. Dié maaltye word deur Laeveld Agrochem geborg. Dié kitsmaaltye bevat al 55 noodsaaklike voedingstowwe en is spesiaal geformuleer vir mense wat aan wanvoeding ly. “AfriForum is opgewonde om in samewerking met al hierdie instansies ’n produk te versprei wat nie net honger verlig nie, maar mense van noodsaaklike voedingstowwe voorsien. Veral kinders in vroeë ontwikkelingsfases het hierdie voedingswaarde dringend nodig. Daar is baie studies gedoen oor die langdurige – en soms onomkeerbare – uitwerking wat wanvoeding op kinders het, en ons wil dit met hierdie projek voorkom,” sê Ian Cameron, hoof van gemeenskapsveiligheid by AfriForum. Francois Rossouw, uitvoerende hoof van Saai, sê hulle is trots om deel te wees van dié voedselverspreidingtaakspan. “Ons sal voortgaan om honger mensee sonder diskriminasie in nood te help, ten spyte van die regering se pogings om voedselverspreiding te sentraliseer. Dit is verblydend om te sien hoe gemeenskappe, ondernemings en organisasies die afgelope tyd saamwerk om die kwesbaarste mense in ons samelewing te help,” sê Rossouw. Corné Liebenberg, bemarkingsdirekteur by Laeveld Agrochem, sê Laeveld Agrochem het ’n duisend 10 kg-pakke van hierdie produk aan die Covid-19-taakspan geborg om by te dra tot die geveg teen honger en wanvoeding. Liebenberg sê hulle sal voortgaan om hierdie taakspan te ondersteun met verdere skenkings van dié voedsame produk. Die publiek kan skenkings maak aan die Solidariteit Beweging se noodfonds om hierdie projek te ondersteun by www.afriforum.co.za of by www.krisisfonds.co.za.